google/wiki40b huggingface dataset:
Open access

Open access er digitalt materiale som er fritt tilgjengelig på Internett. Begrepet brukes særlig, men ikke utelukkende, om vitenskapelig publisering. Med open access forstås først og fremst materiale som gjøres tilgjengelig for alle og uten noen form for krav om vederlag, eksempelvis i åpne institusjonelle arkiver. Noen regner også publisering der forfatteren må betale for å publisere som open access og betegner dette som gold open access. Denne sistnevnte publiseringsformen har fått mye kritikk og er ofte knyttet til såkalte «rovtidsskrifter» med tvilsom kvalitetskontroll som opererer på rent kommersielt grunnlag, i motsetning til f.eks. åpne institusjonelle arkiver.

Utbredelse

Det begynner å bli et krav i flere deler av verden, at forskning utført ved hjelp av offentlige midler skal publiseres gratis på nett. Fra 2010 vil all forskning ved Universitetet i Oslo være underlagt en slik regel. For en del helserelatert forskning i USA er det allerede pålagt med slik publisering. I Storbritannia er det flere nasjonale forskningsfond som krever fri adgang til forskningen. Og i Danmark ble det bråk da Forskningsrådet for Kultur og Kommunikation besluttet at tidsskrifter som mottar støtte fra dem, må tilgjengeliggjøre sine artikler gratis, senest ett år etter publisering.
De fleste forlag tillater dobbeltpublisering i forfatterens institusjonsarkiv.
For at open access av allerede publiserte artikler skal være mulig, krever det at tidsskriftforlagene tillater adgang. Elsevier har laget en avtale om mulighet for open access med fondet Wellcome Trust. Og American Physical Society (APS) med organisasjonen CERN like så.
VM i fotball 2018 – Gruppe H

Gruppe H i VM i fotball 2018 består av Colombia, Japan, Polen og Senegal. Kampene i denne gruppa spilles mellom 19. og 28. juni.

Tidligere møter i VM-sammenheng

Ingen av lagene har tidligere møttes i VM-sluttspill.
Kromosom 20

Kromosom 20 er ett av de 23 kromosomparene hos mennesker. Mennesker har normalt to versjoner av dette kromosomet, ett fra hver av foreldrene. Dette kromosomparet dekker omtrent 63 millioner basepar som er byggematerialet til DNA. Kromosom 20 står for omtrent 2% av den totale mengden DNA i cellene.
Identifiseringen av genene på hvert kromosom har i lang tid blitt sett på som ett av de viktigste forskningsområdene, og blitt viet mye tid og resursser. Siden forskere bruker forskjellige metoder til å identifisere genene, har man ikke klart å stadfeste ett nøyaktig antall gen. Det er antatt at kromosom 20 inneholder omtrent 900 gen.
Perunchani-demningen

Perunchani-demningen er en irrigasjonsdemning i distriktet Kanyakumari i delstaten Tamil Nadu i det vestlige India. Dammen ligger 42 km fra Nagercoil og 10 km fra småbyen Kulasekhram.
Reservoaret ligger i elven Paralayar. Demningen er 373 meter lang.
Al-Jazeera

Al-Jazeera (arabisk: الجزيرة al-Ǧazīrä, norsk: øya) er en arabisk TV-kanal og et mediehus som eies av staten Qatar gjennom Qatar Media Corporation, og har hovedsete i hovedstaden Doha. Selskapet begynte i 1996 som en tv-stasjon med arabiske nyheter. Seinere kom internasjonale nyheter til. I tillegg til den nyhetsbaserte hovedkanalen har Al-Jazeera i dag spesialiserte kanaler for barn, sport m.m. Al Jazeera English har siden 2006 sendt blant annet arabiske nyheter på engelsk til hele verden via satellitt. 
Al-Jazeera har nyhetsavdelinger i Doha, Kuala Lumpur, London og Washington D.C., og 42 lokalkontorer med korrespondenter og nyhetsbyråer over hele verden. På verdensbasis har stasjonen nå et seertall på rundt 50 millioner, som er på høyde med BBC.  Selskapet har også en nettside med nyheter og analyser.
Al-Jazeera er den eneste politisk uavhengige TV-stasjonen i Midtøsten.

Bakgrunn

Selskapet ble startet i 1996 med en startkapital på 150 millioner dollar fra emiren i Qatar, en stat. Målet var at Al-Jazeera skulle få nok reklameinntekter til å gå i overskudd innen 2001; det skjedde ikke, og emiren har fortsatt å subsidiere selskapet (30 millioner dollar i 2004). I år 2000 utgjorde reklameinntekter 40% av selskapets inntekter. 
TV-kanalen ble kjent i store deler av verden etter terrorangrepet mot USA 11. september 2001, da den kringkastet flere videoer med terroristen Osama bin Laden og andre al-Qaida-ledere.

Al Jazeera English

I 2006 startet Al Jazeera English sendingene, som en engelskspråklig søsterkanal til Al-Jazeera.
Al Jazeera English er en egen kanal med en profil som skiller seg fra den arabiskspråklige Al-Jazeera og hovedsakelig er bemannet med vestlige journalister. Kanalene samarbeider likevel i en viss grad.
Profesjonell ledelse

Profesjonell ledelse er en ledelsesteori som tar utgangspunkt i at ledelse må sees på som egen profesjon og fag. Teorien legger til grunn at faglig kunnskap om ledelse er generell, og at ledelse av virksomheter er uavhengig av fagene virksomhetene bygger på. Profesjonelle ledere er mer uavhengige av faglige tradisjoner og har heller lojalitet til målene idéen enkelte organisasjon eller virksomhet.

Kenning-tradisjonen

George Kenning var en amerikansk ledelseskonsulent som kom til Norge som et ledd i Marshallhjelpen i 1955. Hans utgangspunkt var at arbeidere ikke kan lede seg selv. Derfor er det behov for noen som kan ta ansvar og beslutninger i organisasjonen. Arbeidernes ansvar er kun å følge ordre, mens lederne tar ansvar for alt annet. En klar organisasjonsstruktur og tydelig arbeidsdeling var viktig for Kenning. Samtidig la han vekt på voktigheten av å utvikle systemer for utvikling av ledelseskompetanse, for at organisasjonen skal kunne yte sitt beste. Opplæringen av ledere måtte skje i det praktiske liv innenfor organisasjonen. Har man først opparbeidet seg kunnskap og er faring med ledelse, kan man ifølge Kennings profesjonelle ledelsesteori lede hva som helst.
Kenning utviklet 31 teser om universell ledelse. Ledelse fremstilles her som et fag, og en ferdighet i seg selv. Tesene beskriver ledelse som målrettet styring, der evne til å fatte beslutninger står sentralt.

Kritikk av profesjonell ledelse

I norsk sammenheng har profesjonell ledelse som ledelsesideal fått kritikk for at slike ledere ikke vil føle seg forpliktet overfor menneskene eller faget, men kun organisasjonens visjoner og målsettinger.

Profesjonell ledelse i Norge

Kennings ledelsesteori fikk allerede på slutten av 1950-tallet stor gjennomslagskraft i et viktig sjikt av industriledere i Norge, blant annet i Aker-konsernet. Profesjonell ledelse har i norsk sammenheng fått tilnavnet Aker-modellen.
Fra 1980-tallet og utover har profesjonell ledelse igjen fått større plass i den norske diskusjonen om ledelse. Et vanlig syn at man kan lære seg å lede ved å studere ledelse, og deretter tre rett inn i en lederstilling uten å kjenne organisasjonen. Framveksten av stadig fler utdanningstilbud innen ledelse og administrasjon kan være en indikasjon på dette.
Sykling under Europalekene 2015 – Fellesstart menn

Fellesstart for menn var én av øvelsene i sykling under Europalekene 2015. Fellesstarten ble arrangert 21. juni 2015. 
60 utøvere fullførte løpet.
Leiv Sindre Muren

Leiv Sindre Muren (født 29. juni 1986) er en norsk midtbanespiller som blant annet har spilt for Hødd Fotball (2005 – 2006) i Adeccoligaen. Han spiller nå for Larsnes/Gursken.
Berliner Singakademie

Berliner Singakademie er et blandet kor i Berlin. Det ble stiftet i 1963 av Helmut Koch som Øst-Berlins parallell til koret Sing-Akademie zu Berlin som var grunnlagt i 1791.
Berliner singakademie eller Singakademie brukes også som navn på den bygningen som i 1827 var ferdig oppført for Sing-Akademie zu Berlin og som fra 1952 har vært lokale for Maxim Gorki-teatret.
Macbeth (skuespill)

Handling

Etter et slag mellom Skottland og Norge/Irland som fører til skotsk seier, blir generalen Macbeth (thane (jarl) av Glamis) utnevnt som «thane av Cawdor» for sin tapre innsats under krigen. Tidligere på dagen hadde Macbeth og hans venn Banquo møtt tre hekser som fortalte tre spådommer om Macbeths fremtid. Den første spådommen var at han skulle bli «thane av Glamis» etter Sinels død. Den andre spådommen var at han også skulle bli «thane av Cawdor». Den tredje og siste spådommen var at Macbeth til slutt skulle bli konge. De tre heksene fortalte så Banquo at hans etterkommere skal bli konger. Etter at to av heksenes tre spådommer går i oppfyllelse, begynner tanken på å bli konge å streife Macbeth, men dette slår han raskt fra seg. Han forteller allikevel sin kone, Lady Macbeth, om disse spådommene. Hun blir raskt maktsyk og manipulerer Macbeth til å oppfylle den siste spådommen ved å drepe kongen av Skottland, Duncan. Når drapet er gjennomført, begynner konsekvensene å ramme Macbeth, hans kone, vennene hans og det skotske folket.

Macbeth i Norge

I Norge ble skuespillet utgitt i bokform første gang i 1855 i Johan Dahls oversettelse. Skuespillet har blitt både oversatt og gjendiktet flere ganger. Av de nyere er Morten Krogstads bokmålsutgave og Edvard Hoems utgave på nynorsk. Hålogaland teater fikk Ragnar Olsen til å gjendikte stykket til nordnorsk.
Sun Yaoting

Biografi

Forfatteren Jia Yinghua har skrevet en bok om Sun Yaoting som skildrer hele hans liv. Boken (末代太监孙耀庭传 / 末代太監孫耀庭傳) ble publisert i 1992 og er delvis oversatt til 15 språk, deriblant en engelsk oversettelse fra 2008 The Last Eunuch of China-The Life of Sun Yaoting.
WWE nWo

Medlemmer/Inkarnasjoner

Alle av disse følgende wrestlerene, har vært medlemmer i nWo under en eller flere inkarnasjoner:
Tingelstad gamle kirke

Interiør

Av interiøret er det er kun krusifikset og steinalteret som er igjen fra middelalderen. Det nåværende interiøret er fra 1500- og 1600-tallet. Prekestolen er datert 1579 og skal være vår eldste bevarte prekestol, mens altertavlen er malt i 1699. Et unikt våpenskjold er malt på nordveggen i stort format. Det er datert 1632 og motivet viser det dansk-norske riksvåpen fra 1559.

Eksteriør

På kirkens tårn er en kopi av den originale Tingelstadfløyen fra 1100-tallet. Denne ble overført til Historisk Museum, Oslo i 1985 og er utstilt i Middelaldersalen der. Opprinnelig skal fløyen ha stått i stevnen på et krigsskip. Fløyen er en gjennombrutt plate med romansk bladverk. Den er laget av kobberlegering med forgylling og viser David som  befrir et lam fra løvens gap. På toppen av fløyen er festet en støpt drage. Det er kun bevart to slike vindfløyer i Norge.
Stiftelsen psykiatrisk opplysning

Stiftelsen psykiatrisk opplysning ble grunnlagt i 1990 og arbeider for kunnskap og åpenhet om psykisk helse. I tillegg til informasjonsarbeide har stiftelsen eget forlag. I 2018 ble de tildelt Kompetanseprisen fra Næringsforeningen i Stavanger-regionen. 
Stiftelsen holder til i Kirkegaten 40 i Stavanger. I bygningen driver stiftelsen fra 2017 også Bokhuset sammen med andre lokale forlag.
William Rockefeller

Tidlig liv

Rockefeller ble født i Richford, New York og flyttet i 1853 med familien til Strongsville, Ohio. Som en elev i grunnskolen, ble han inspirert og motivert av hans lærermentor Rufus Osgood Mason, som Rockefeller senere kalte «A Rockefeller Patron».
Diofant

Diofant, også kjent som Diofantus av Alexandria (gresk: Διόφαντος ὁ Ἀλεξανδρεύς, levde ca. 200/214 – ca. 284/298) var en gresk matematiker i den hellenistiske perioden. Det er lite som er kjent om livet hans, bortsett fra at han bodde og virket i Alexandria i Egypt. Han arbeidet i den greske matematiske tradisjonen, særlig innenfor tallteori. 
Diofant regnes ofte som algebraens far, fordi hans hovedverk Arithmetica inneholder de tidligste tilfellene av det vi kaller  synkopert algebra. Diofantiske approksimasjoner, som er oppkalt etter Diofant, er et delområde av tallteori som studerer approksimeringen av reelle tall med rasjonelle tall.
Yuehu

Yuehu (kinesisk: 月湖区; pinyin: Yuèhú Qū) er et bydistrikt som tilhører byprefekturet Yingtan i den kinesiske provins Jiangxi. Det har et areal på 137 km² og teller 196 000 innbyggere.
Norje

Norje er et tettsted i Sölvesborg kommune i Blekinge län i Sverige. I 2010 hadde tettstedet 657 innbyggere.
Heavy metal og hardrockfestivalen Sweden Rock Festival har siden 1998 blitt arrangert hver sommer i Norje.
Smaragdskogen

Handling

Amerikaneren Bill Markham er sjefsingeniør for et stort demningsprosjekt rundt Amazonas, ett prosjekt som medfører at store deler av regnskogen blir hugget ned. Bill er i Brasil med kone og to barn, og en dag ute i skogen blir hans sønn, Tommy, bortført av en indianerstamme som mener at det er galt å skulle la ham vokse opp blant et folk som ødelegger regnskogen med sine enorme konstruksjoner. En leteaksjon er nytteløs, men Bill nekter å gi opp jakten på å finne sin sønn. Ti år etter er han fortsatt på leting når han har tid og mulighet. Etter å ha blitt lurt av en kannibalstamme, flykter Bill gjennom skogen med livet som innsats. Her møter han på sin sønn, som nå har blitt en ung kriger hos «Det Usynlige Folket», fiendene til kannibalene. Tommy har mer eller mindre glemt sitt tidligere liv og faren strever med å få sønnen tilbake til sivilisasjonen.

Om filmen

Smaragdskogen ble forholdsvis godt mottatt av anmelderne, noe som gjenspeiles i at den har fått 81 % på Rotten Tomatoes.
Aftenpostens Per Haddal beskrev den som en fascinerende ferd.
Anmelderen på det norske nettstedet CINERAMA gav den bare terningkast to i 2005.
Maria de Ventadorn

Maria de Ventadorn (døpenavn Marie de Turenne, fransk navneform: Marie de Ventadour; fødselsdato ukjent; mulig dødsår 1222) var en oksitansk trobairitz og mesén.
Maria var datter av vicomte Raymond II de Turenne og Elise de Séverac.
Marias ektefelle, Eble V de Ventadorn, var sønnesønn av Eble III, en mesén for den betydelige trobadoren Bernart de Ventadorn, og oldebarn av Eble le chanteur – en av trobadortradisjonens mulige grunnleggere.
Mange trobadorer henvender seg til Maria i sine dikt, eller i det minste nevner henne, eksempler er Gaucelm Faidit, Monge de Montaudon, Gausbert de Puicibot, Pons de Capduelh, Guiraut de Calanso, Bertran de Born og Gui d'Ussel. Ifølge en vida var Hugh IX av Lusignan Marias «ridder»: era sos cavalliers.
Maria de Ventadorns krav på status som trobairitz hviler på en tensó fra rundt år 1197 der hun i samarbeid med Gui d'Ussel belyser spørsmålet om hvorvidt en mann som lykkes i å oppnå en kvinnes gunst er blitt hennes like eller hennes tjener. Maria forfekter tjenersynspunktet.
Heliozela sericiella

Utseende

En liten (vingespenn 6 – 7 mm), bronseglinsende grålig møll. Antennene er trådformede og rundt halvparten så lange som forvingen. Hode, kropp og forvinger er grå med en litt grønnlig bronseglans. Forvingen har to små, hvite flekker ved bakkanten, den innerste av disse er ganske liten og kan mangle helt. Bakvingen er brungrå med lange hårfrynser av samme farge. Larven er gulhvit med brun hodekapsel og to svarte flekker på ryggplaten på første kroppsledd.

Levevis

Arten finnes på steder der dek vokser eik ved kysten. Hunnen legger egg i barksprekker på eikekvister. Larven lager en mine, først under barken, siden ut langs skaftet på et blad og bladets midtnerve. Denne blir tykkere og derformeres på grunn av larvens gnaging. Når larven er utvokst, skjærer den ut et ovalt bladstykke ved siden av midtnerven, og lager seg et hylster av dette. Den firer seg så ned på bakken og forpupper seg inne i bladhylsteret. De voksne sommerfuglene flyr om dagen i mai, helst på ettermiddagstid.

Utbredelse

Den er utbredt i Europa, bortsett fra deler av middelhavsområdet. I Norge finnes den bare i et smalt belte langs kysten av Østlandet og Sørlandet.
FrostWire

Historie

Frostwireprosjektet ble startet av noen medlemmer av Limewire-samfunnet i september 2005, etter at det ble kjent at eieren av Limewire planla å legge til såkalt "blocking code" etter press fra RIAA. Når aktivert, skulle denne koden hindre brukerne fra å dele lisensierte filer. Første versjon av Frostwire kom i oktober 2005

Adresse

Frowstwire har sitt tilholdssted utenfor USA, muligens for å hindre søksmål. De har i en uttalelse sagt at de aldri vil inkludere "blocking" code tilsvarende det Limewire gjør

Programmeringsspråk

Frostwire er skrevet i Java, akkurat som Limewire. På grunn av dette, er programmet kryss-plattform – og i motsetning til Limewire – finnes det bare i én fri utgave, gitt ut under GPL. Frostwire inkluderer all funksjonaliteten av den frie Limewire-versjonen i tillegg til noen få finesser fra Limewire Pro. I tillegg til dette, inkluderer FrostWire et chatrom og en BitTorrent-klient, noe som ikke er å finne i Limewire. Ettersom Frostwire er basert på samme kode som LimeWire, er utseende nærmest identisk, men fargene skiller seg noe ut. Som i Limewire, kan utseende skiftes slik en måtte føle for det.
Homo Norvegicus

Homo Norvegicus er et norsk tegneserie-samlealbum av Christopher Nielsen utgitt i 2000. Samlealbumet inneholder alle Nielsens tidligere utgitte tegneserier om Narverne, To trøtte typer, Gutta fra Calcutta og Hold Brillan. Albumet ble utgitt på forlaget No Comprendo Press.
Corpsus Juris

Corpsus Juris er et studentorkester for studenter ved Det juridiske fakultet ved Universitetet i Oslo. Orkesteret er åpent for studenter ved fakultetet, og har også en venneforening for andre fest- og spilleglade.
Orkesteret ble stiftet i 1963, og er med det Norges eldste juridiske studentorkester. De har en blåserbasert besetning. Corpsus' tradisjonelle uniform består av dommerkappe og hvit parykk. Orkesterets leder bruker også parykk, men har høyesterettsdommerkappe, og dirigenten er iført snippkjole. 
Corpsus Juris øver i Music Hall ved det Juridiske Fakultet. Nåværende Music Hall befinner seg i Kattestallen, tilbygget bak Domus Bibliotheca. Plasseringen av Music Hall har endret seg - tidligere hadde Corpsus tilholdssted i Professorboligen, sammen med de andre foreningene ved fakultetet, og de har også disponert lokaler i Domus Media i perioder.
Repertoaret består hovedsakelig av Dixie-marsjer, men har også tilskudd fra andre sjangre.

Spilleoppdrag og konserter

Hvert semester spiller orkesteret på åpningsseremonien for de nye jusstudentene, og på vitnemålsutdelingen for studentene som leverte mastergrad semesteret før. 
Siden slutten av 70-tallet har Corpsus Juris deltatt på Kieler Umschlag i starten av mars, og i 2018 deltok de for førtiende gang.
Hver høst spiller orkesteret jubileumskonsert i et av fakultets auditorier. 
I tillegg til faste spilleoppdrag og konserter, tar orkesteret oppdrag i og utenfor det juridiske miljøet i Oslo.

Tidligere medlemmer

Tidligere medlemmer er blant annet professor Ole Kristian Fauchald, skuespiller Olav Endresen Haukeli og jurist og musiker Pjokken Eide.
Egil & Barbara

Egil & Barbara er en norsk TV-serie for ungdom. Serien handlet om forelskelse og var på 28 episoder. Hver episode var på 4 minutter. Serien ble sendt høsten 1998 og vinteren 1999 på NRK1 som en del av barne- og ungdomsprogrammet Smørøyet. Hovedrollene ble spilt av Sigurd Sollien (Egil) og Mari Tefre (Barbara). Manus og regi var ved Terje Rangnes. Klipp ved Bent Ove Fauske
Chemins de fer de l'Ouest

Compagnie des chemins de fer de l'Ouest (CF de l'Ouest), på folkemunne omtalt som L'Ouest eller bare Ouest var et fransk jernbaneselskap.

Stasjoner i Paris

L'Ouest bygde flere stasjoner i Paris; de to hovedbanestasjonene St Lazare og Montparnasse samt Gare de Pont Cardinet på starten av linjen til Auteuil.

Egen identitet

Som mange andre jernbaneselskaper etablerte Ouest sin egen typiske arkitektur. Stasjoner i store byer som Le Havre, Lisieux, Deauville og Paris er hver for seg unike. Mer rimelige versjoner, 'type Ouest', ble bygget en rekke andre steder. Det best bevarte eksemplene på slike standardiserte stasjonsbygninger finnes i dag i Dives-sur-Mer og Houlgate. Avhengig av byens størrelse, ble en stasjonsbygning av en vis størrelse bygget;  BV3, BV5 og BV7. BV er forkortelse for Bâtiment Voyageur (stasjonsbygning), nummeret antall inngangsdører.
Madagaskar under VM i friidrett 2015

Resultat

(Q, q – kvalifisert, NM – ikke noe gyldig resultat, SB – årsbeste)
Arbeidskomitéen for Fridtjof Nansens polarekspedisjon

Arbeidskomitèen for Fridtjof Nansens polarekspedisjon ble opprettet forut for Nansens polarferd i 1893 for å bistå med å skaffe økonomiske midler til ekspedisjonen.
Arbeidskomiéen for Fridtjof Nansens polarekspedisjon var en tremannskomité som organiserte pengeinnsamlingen og som stod som redere for polarskuten «Fram» Et av medlemmene i komitéen var skipsreder Thomas N. Fearnley som samtidig var medlem av styret i Det Geografiske Selskap. De andre medlemmene var Axel Heiberg og Ellef Ringnes.

Arkiv

Komiteens arkiv oppbevares i Riksarkivet som privatarkiv nr 61 «Arbeidskomitèen for Fridtjof Nansens polarekspedisjon» og inneholder rikholdig dokumentasjon både på innsamling av penger og bygging og utrustning av polarskuta «Fram».
Norgesmesterskapet i alpint 1981

Norgesmesterskapet i alpint 1981 var det norske mesterskapet i alpin skiidrett. Mesterskapet ble arrangert i Molde og Volda fra 19. til 22. februar.
Benjamin Bristow

Biografi

Bristow ble uteksaminert fra Jefferson College (nåværende Washington & Jefferson College) i 1851 etter å ha studert rettsvitenskap under ledelse av hans far Francis Marion Bristow, som var kongressmedlem i perioden 1854 til 1861. Han begynte deretter på sin karriere som praktiserende advokat i Kentucky i 1853. Bristow deltok i den amerikanske borgerkrigen under nordstatenes hær, men ble hardt skadet i 1862 under slaget ved Shiloh. Han ble siden forfremmet til obersts grad og var i 1863 med på å fange brigadgeneral John Hunt Morgan i sørstatenes hær.
Etter krigen fra 1865 til 1866 var han assisterende advokat under United States Attorney, og fra 1866 til 1870 var han disktriktsadvokat for Louisville disktrikt. Fra 1870 til 1872 (med noen måneders lovpraksis sammen med den fremtidige høyesterettsjustitiarius John M. Harlan), tjenestegjorde Bristow som den første utnevnte Solicitor General. I 1873 nominerte president Ulysses S. Grant han til justisminister i tilfelle den daværende ministeren George Henry Williams ble innvalgt som den neste høyesterettsjustitiarius, en eventualitet som likevel ikke ble aktuell.

Finansminister og Whiskey Ring

Grant utnevnte Bristow til finansminister i juni 1874 som etterfølger av William Adams Richardson etter at han ble involvert i en politisk skatteskandale. Som finansminister tok han initiativ til en etterlengtet intern reorganisering av finansdepertementet, som gikk på å effektivisere en rekke sentrale organer som for eksempel skatteetterforskning og konsoliderte en rekke distrikter for Internal Revenue Services innsamling av skatter og lignende distrikt for United States Customs Service.
Bristow satt som anklager under den såkalte Whiskey Ring, som hadde sitt hovedkvarter i St. Louis, og som i 1870 hadde svindlet vekk rettmessige inntekter fra de føderale myndighetene gjennom destillasjon av whiskey. Bakmennene ved destillasjon og inntektsfunksjonærer i St. Louis, Milwaukee, Cincinnati og andre store byer var innblandet, med summer i millionklassen over en seksårsperiode (1870 til 1876), som ble delt mellom destillører og funksjonærer. Noen av disse summene gikk også til det republikanske kampanjefondet for å kunne brukes til en fremtidig kampanje til fordel for Ulysses S. Grants gjenvalg.
Av de kjente anklagende og medskyldige i Washington D.C. var Orville E. Babcock, som var president Grants personlige sekretær og nære venn, noe som gjorde at Grant ble involvert inn i rettsforfølgningen. Gjennom Bristows bestrebelser ble mer enn 200 menn siktet, hvor et større antall også ble dømt til fengselsstraffer. På grunn av friksjoner mellom han selv og president Grant valgte Bristow å frasi seg embetet som finansminister i juni 1876. Han var valgte likevel å stille som republikansk presidentkandidat under nominasjonen til presidentvalget i USA 1876. Etter 1878 praktiserte han advokatyrket sitt i New York City helt fram til han døde den 22. juni 1896.